Ne̱ nij síí uun chij rihaan nij yuvii̱ israelitá síí ma̱n chumanꞌ Jerusalén me se caꞌnéé nij soꞌ man xrej do̱ꞌ,
man síí racuíj man nij xrej do̱ꞌ,
se vaa caꞌa̱nj nij soꞌ xna̱ꞌanj nij soꞌ man síí cuꞌna̱j Juan me síí me Juan a.
Dan me se ꞌo̱ cataj xnaꞌanj Juan rihaan nij soꞌ da̱j si̱j me soꞌ,
ne̱ ne caꞌmi̱i̱ ne̱ soꞌ maꞌ.
ꞌO̱ se caꞌmii ya̱ soꞌ,
cataj soꞌ a:
―Né Si̱j Caꞌnéé Yaꞌanj Ti̱nanii man Yuvii̱ rihaan Sayuun mé ꞌu̱nj maꞌ ―taj Juan a.
Ga̱a ne̱ xnáꞌanj uún nij soꞌ man soꞌ,
cataj nij soꞌ a:
―Se taj,
ne̱ me síí mé so̱ꞌ ga̱.
Síí cuꞌna̱j Elías síí nataꞌ snana̱ Yaꞌanj ga̱a naá mé so̱ꞌ naꞌ ―taj nij soꞌ,
xnáꞌanj nij soꞌ man Juan a.
―Taj maꞌ.
Né soꞌ mé ꞌu̱nj maꞌ ―taj Juan a.
―Neꞌen núj se vaa vaa güii caꞌna̱ꞌ ꞌo̱ síí nata̱ꞌ snana̱ Yaꞌanj,
ne̱ soꞌ mé so̱ꞌ naꞌ ―taj nij soꞌ,
xnáꞌanj nij soꞌ man Juan a.
―Taj maꞌ ―taj Juan a.
Cheꞌé dan cataj nij soꞌ a:
―Tza̱j ne̱ cata̱j yá so̱ꞌ me si̱j mé so̱ꞌ,
ga̱a ne̱ caꞌve̱e cata̱j xnaꞌanj núj rihaan nij síí caꞌnéé man núj caꞌna̱ꞌ núj da̱j si̱j mé so̱ꞌ a.
Me si̱j mé so̱ꞌ ga̱.
Da̱j vaa yoꞌ,
rá so̱ꞌ ga̱ ―taj uún nij soꞌ,
xnáꞌanj nij soꞌ man Juan a.
Ne̱ cataj Juan a:
―Síí cuꞌna̱j Isaías síí nataꞌ snana̱ Yaꞌanj ga̱a naá roꞌ,
cataj xnaꞌanj soꞌ cheꞌé suun ꞌyáá ꞌu̱nj a.
Cataj Isaías a:
“Naquiꞌya̱j sa̱ꞌ soj chrej cheꞌé se caꞌna̱ꞌ Síí ꞌNi̱j Raꞌa man níꞌ á” ―taj Juan a.
Ne̱ taꞌa̱j nij síí caꞌnaꞌ rihaan Juan me síí fariseo,
ne̱ cataj nij soꞌ rihaan Juan a:
―Dan me se né Si̱j Caꞌnéé Yaꞌanj Ti̱nanii man Yuvii̱ rihaan Sayuun mé so̱ꞌ maꞌ.
Né si̱j cuꞌna̱j Elías mé so̱ꞌ maꞌ.
Né si̱j nataꞌ snana̱ Yaꞌanj yoꞌ mé so̱ꞌ maꞌ.
Cheꞌé dan ne nó xcúún so̱ꞌ cuta̱ꞌ ne so̱ꞌ man yuvii̱ maꞌ ―taj nij síí fariseo yoꞌ rihaan Juan a.
Ne̱ cataj xnaꞌanj Juan rihaan nij soꞌ,
cataj soꞌ a:
―ꞌU̱nj me se na u̱u̱n utaꞌ ne ꞌu̱nj man yuvii̱ a.
Tza̱j ne̱ vaa ꞌó síí nicu̱nꞌ scaꞌnúj soj,
ne̱ ne neꞌen soj man soꞌ maꞌ.
Ne̱ soꞌ me síí ꞌnaꞌ rej xco̱j,
ne̱ a̱j ne nó xcúnj na̱chej nuj correá ꞌni̱j tacanj soꞌ maꞌ ―taj Juan rihaan nij síí fariseo yoꞌ a.
Da̱nj guun rej Betábara rej rne̱j tuꞌva chráá cuꞌna̱j Jordán,
rej va̱j Juan ga̱a cutaꞌ ne soꞌ man yuvii̱ a.
Dan me se ꞌó güii,
ne̱ queneꞌen síí cuꞌna̱j Juan se vaa caꞌnaꞌ Jesús rihaan soꞌ,
ne̱ cataj soꞌ a:
―Ni̱ꞌyaj soj á.
Daán Yaꞌanj Matzinj Leꞌe̱j cavi̱ꞌ cheꞌé yuvii̱ me síí nihánj,
ne̱ dan me se síí nihánj me síí caꞌne̱e̱ cacunꞌ tumé yuvii̱ ma̱n rihaan chumii̱ ado̱nj.
Ne̱ síí nihánj roꞌ,
cataj xnaꞌanj ꞌu̱nj rihaan soj cheꞌé soꞌ ga̱a rque̱,
ne̱ cataj ꞌu̱nj se vaa caꞌve̱e se si̱j ꞌnaꞌ rej xco̱j me soꞌ,
tza̱j ne̱ si̱j noco̱o doj rihaan ꞌu̱nj me soꞌ a.
ꞌO̱ se asi̱j ataa caꞌnga̱a̱ ꞌu̱nj,
ne̱ a̱j nicunꞌ soꞌ na̱nj ado̱nj.
Dan me se ga̱a rque̱ roꞌ,
ne queneꞌe̱n ma̱ꞌanj sese si̱j nihánj me soꞌ maꞌ.
Tza̱j ne̱ ma̱an cheꞌé se me rá ꞌu̱nj queneꞌe̱n nij yuvii̱ israelitá man soꞌ roꞌ,
cheꞌé dan caꞌnáꞌ ꞌu̱nj,
ne̱ cheꞌé dan cutaꞌ ne ꞌu̱nj man yuvii̱ na̱nj á ―taj Juan a.
Ga̱a ne̱ cataj xnaꞌanj ya̱ Juan cheꞌé se vaa queneꞌen maꞌa̱n soꞌ a:
―Queneꞌén ꞌu̱nj se vaa nanij Nimán Yaꞌanj rej xta̱ꞌ,
ne̱ ase vaa ꞌo̱ chaꞌaa̱n vaa Nimán Yaꞌanj yoꞌ,
ne̱ caꞌnaꞌ yoꞌ,
cayáán yoꞌ ga̱ Jesús ado̱nj.
Ga̱a ne̱ nu̱ꞌ xcaj ꞌu̱nj cuentá se vaa maꞌa̱n soꞌ me síí caꞌnéé Yaꞌanj á.
ꞌO̱ se síí caꞌnéé mán ꞌu̱nj cuta̱ꞌ ne ꞌu̱nj man yuvii̱ me se maꞌa̱n soꞌ cataj rihaan ꞌu̱nj se vaa sese que̱neꞌén ꞌu̱nj nani̱j Nimán Yaꞌanj xráá ꞌo̱ soꞌ,
ne̱ sese ca̱yáán Nimán Yaꞌanj yoꞌ ga̱ soꞌ,
ne̱ soꞌ me síí caꞌnéé Yaꞌanj,
ne̱ cuta̱ꞌ ne soꞌ nimán yuvii̱ ga̱ maꞌa̱n Nimán Yaꞌanj,
taj síí caꞌnéé manj ado̱nj.
Ga̱a ne̱ queneꞌen ma̱ꞌán ꞌu̱nj man Jesús nihánj,
se vaa nanij Nimán Yaꞌanj xráá soꞌ,
ne̱ a̱j cataj yá ꞌu̱nj rihaan soj se vaa Taꞌni̱j Yaꞌanj me soꞌ ado̱nj ―taj Juan a.